CELEX: 32016D1887
Language: el
Date: 2016-10-24 00:00:00
Title: Εκτελεστική απόφαση (ΕΕ) 2016/1887 της Επιτροπής, της 24ης Οκτωβρίου 2016, για τη θέσπιση των τυπικών απαιτήσεων σχετικά με την υποβολή από τα κράτη μέλη αιτήσεων, εκθέσεων και αιτήσεων πληρωμών για τα προγράμματα επισκοπήσεων για την υγεία των φυτών [κοινοποιηθείσα υπό τον αριθμό C(2016) 6704] (Κείμενο που παρουσιάζει ενδιαφέρον για τον ΕΟΧ)

26.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 291/15
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1887 ΤΗΣ ΕΠΙΤΡΟΠΉΣ
   της 24ης Οκτωβρίου 2016
   για τη θέσπιση των τυπικών απαιτήσεων σχετικά με την υποβολή από τα κράτη μέλη αιτήσεων, εκθέσεων και αιτήσεων πληρωμών για τα προγράμματα επισκοπήσεων για την υγεία των φυτών
   
      
         [κοινοποιηθείσα υπό τον αριθμό C(2016) 6704]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (1), και ιδίως το άρθρο 36 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 652/2014 θεσπίζει, μεταξύ άλλων, διατάξεις σχετικά με τη διαχείριση των δαπανών που αφορούν την υγεία των φυτών και το φυτικό αναπαραγωγικό υλικό και απαιτήσεις για την υποβολή και το περιεχόμενο των εθνικών προγραμμάτων σχετικά με την παρουσία επιβλαβών οργανισμών («προγράμματα επισκοπήσεων»).
            
         
               (2)
            
            
               Το άρθρο 21 παράγραφος 1 του κανονισμού (ΕΕ) αριθ. 652/2014 προβλέπει ότι, το αργότερο έως τις 31 Μαΐου, τα κράτη μέλη πρέπει να υποβάλουν στην Επιτροπή τα προγράμματα επισκοπήσεων, τα οποία πρόκειται να εκκινήσουν το επόμενο έτος, για τα οποία σκοπεύουν να υποβάλουν αίτηση επιδότησης.
            
         
               (3)
            
            
               Το άρθρο 23 του κανονισμού (ΕΕ) αριθ. 652/2014 προβλέπει ότι κάθε έτος, έως τις 30 Απριλίου το αργότερο, τα κράτη μέλη υποβάλλουν στην Επιτροπή για κάθε εγκεκριμένο ετήσιο ή πολυετές εθνικό πρόγραμμα ετήσια λεπτομερή τεχνική και οικονομική έκθεση για το προηγούμενο έτος. Επίσης προβλέπει ότι κάθε έτος, μέχρι τις 31 Αυγούστου το αργότερο, για κάθε εγκεκριμένο εθνικό πρόγραμμα τα κράτη μέλη υποβάλλουν στην Επιτροπή ενδιάμεση οικονομική έκθεση.
            
         
               (4)
            
            
               Το άρθρο 24 του κανονισμού (ΕΕ) αριθ. 652/2014 προβλέπει ότι κάθε έτος, έως τις 30 Απριλίου το αργότερο, τα κράτη μέλη υποβάλλουν στην Επιτροπή για κάθε εγκεκριμένο πρόγραμμα επισκοπήσεων αίτηση πληρωμής σχετικά με τα προγράμματα που εκτελέστηκαν το προηγούμενο έτος.
            
         
               (5)
            
            
               Μετά την έκδοση του κανονισμού (ΕΕ) αριθ. 652/2014, θα πρέπει να καθορίζονται οι τυποποιημένες απαιτήσεις για το περιεχόμενο και την υποβολή από τα κράτη μέλη των εθνικών προγραμμάτων επισκοπήσεων, όπως ορίζεται στο άρθρο 21 του εν λόγω κανονισμού.
            
         
               (6)
            
            
               Επιπλέον, θα πρέπει να καθοριστούν οι τυπικές απαιτήσεις για το περιεχόμενο της ενδιάμεσης και της τελικής έκθεσης, συμπεριλαμβανομένων των αιτήσεων πληρωμής μετά την εφαρμογή προγραμμάτων επισκοπήσεων, όπως ορίζεται στα άρθρα 23 και 24 του κανονισμού (ΕΕ) αριθ. 652/2014.
            
         
               (7)
            
            
               Σύμφωνα με την εξελισσόμενη ενωσιακή νομοθεσία, τα ηλεκτρονικά τυποποιημένα υποδείγματα για τις αιτήσεις, τις ενδιάμεσες και τις τελικές εκθέσεις, συμπεριλαμβανομένων των αιτήσεων πληρωμών, θα παρέχονται ηλεκτρονικά στον δικτυακό τόπο της Επιτροπής και θα πρέπει να χρησιμοποιούνται για το πρόγραμμα επισκοπήσεων, ώστε να διευκολυνθούν οι αναγκαίες τροποποιήσεις ή να περιληφθούν περισσότερες λεπτομέρειες. Η Επιτροπή ενημερώνει τα κράτη μέλη και συζητά μαζί τους σχετικά με όλες τις αναγκαίες τροποποιήσεις των ηλεκτρονικών τυποποιημένων υποδειγμάτων στο πλαίσιο της μόνιμης επιτροπής για τα φυτά, τα ζώα, τα τρόφιμα και τις ζωοτροφές. Τα ηλεκτρονικά τυποποιημένα υποδείγματα διατίθενται στον δικτυακό τόπο της Επιτροπής το αργότερο μέχρι την πρώτη εβδομάδα του Μαρτίου (τελικές εκθέσεις και αιτήσεις πληρωμής), από την πρώτη εβδομάδα του Απριλίου (εφαρμογή) και από την πρώτη εβδομάδα του Ιουλίου (ενδιάμεση έκθεση) του οικείου έτους.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρούσα απόφαση αφορά τις τυπικές απαιτήσεις για την υποβολή αιτήσεων επιδότησης, εκθέσεις και αιτήσεις πληρωμής για ετήσια και πολυετή προγράμματα επισκοπήσεων που διενεργούνται από τα κράτη μέλη σχετικά με την ύπαρξη οργανισμών επιβλαβών για τα φυτά ή τα φυτικά προϊόντα («επιβλαβείς οργανισμοί»), που συμμορφώνονται με τους όρους που ορίζονται στο άρθρο 19 του κανονισμού (ΕΕ) αριθ. 652/2014.
   Άρθρο 2
   Τα προγράμματα επισκοπήσεων που αναφέρονται στο άρθρο 21 παράγραφος 1 του κανονισμού (ΕΕ) αριθ. 652/2014 υποβάλλονται ηλεκτρονικά, με χρήση του σχετικού ηλεκτρονικού προτύπου που αναφέρεται στο παράρτημα I.
   Άρθρο 3
   Οι ενδιάμεσες οικονομικές εκθέσεις που αναφέρονται στο άρθρο 23 του κανονισμού (ΕΕ) αριθ. 652/2014 υποβάλλονται ηλεκτρονικά, με χρήση του σχετικού ηλεκτρονικού προτύπου που αναφέρεται στο παράρτημα II.
   Άρθρο 4
   Οι ετήσιες λεπτομερείς τεχνικές και οικονομικές εκθέσεις που αναφέρονται στο άρθρο 23 του κανονισμού (ΕΕ) αριθ. 652/2014, καθώς και οι αιτήσεις πληρωμής που αναφέρονται στο άρθρο 24 του εν λόγω κανονισμού υποβάλλονται ηλεκτρονικά με τη χρήση των σχετικών ηλεκτρονικών προτύπων που αναφέρονται στο παράρτημα III.
   Άρθρο 5
   Η παρούσα απόφαση εφαρμόζεται για την υποβολή των προγραμμάτων επισκοπήσεων που αναφέρονται στο άρθρο 2 και για τις εκθέσεις που αναφέρονται στα άρθρα 3 και 4 από την 1η Ιανουαρίου 2017.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 24 Οκτωβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 189 της 27.6.2014, σ. 1.
   
      ΠΑΡΑΡΤΗΜΑ I
      Το συγκεκριμένο υπόδειγμα που πρέπει να χρησιμοποιείται για την υποβολή αίτησης για τα ετήσια-πολυετή εθνικά προγράμματα επισκοπήσεων τα οποία αναφέρονται στο άρθρο 2 διατίθεται στον δικτυακό τόπο της ΓΔ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, στο τμήμα 2, «Templates for submission of survey programmes» (Υποδείγματα για την υποβολή των προγραμμάτων επισκοπήσεων), σημείο 1, «Application tool for Survey programmes for pests» (Εργαλείο υποβολής αιτήσεων για προγράμματα επισκοπήσεων για επιβλαβείς οργανισμούς).
   
   
      ΠΑΡΑΡΤΗΜΑ II
      Το συγκεκριμένο υπόδειγμα που πρέπει να χρησιμοποιείται για την υποβολή των ενδιάμεσων εκθέσεων των εγκεκριμένων προγραμμάτων επισκοπήσεων τα οποία αναφέρονται στο άρθρο 3 διατίθεται στον δικτυακό τόπο της ΓΔ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, στο τμήμα 3, «Templates for reporting» (Υποδείγματα για την υποβολή εκθέσεων), σημείο 2, «Financial intermediate report» (Ενδιάμεση οικονομική έκθεση).
   
   
      ΠΑΡΑΡΤΗΜΑ III
      Το συγκεκριμένο υπόδειγμα που πρέπει να χρησιμοποιείται για την υποβολή των τελικών ετήσιων εκθέσεων (συμπεριλαμβανομένων των αιτήσεων πληρωμής) των εγκεκριμένων προγραμμάτων επισκοπήσεων τα οποία αναφέρονται στο άρθρο 4 διατίθεται στον δικτυακό τόπο της ΓΔ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, στο τμήμα 3, «Templates for reporting» (Υποδείγματα για την υποβολή εκθέσεων), σημείο 1, «Final annual technical and financial report» (Τελική ετήσια τεχνική και οικονομική έκθεση).